ჩვენ დამატებით ხომ უნდა შეგვეტანა ჩვენი პროგრამები ჯარის განვითარებისთვის? მაგრამ ეს არ ხდებოდა. ჯარი არ მზადდებოდა ფართოდ, მასშტაბურად, რომელსაც ქვეყანა ტერიტორიული მთლიანობის დასაცავად ან აღსადგენად გამოიყენებდა. იმისთვის, რომ ჯარს საქართველო დაეცვა, ამაზე არც ამერიკელები ზრუნავდნენ და არც კიდევ ჩვენები. სამაგიეროდ ჩვენებმა კარგად გაიგეს ამერიკული დოლარების გემო, გაიგეს ისიც, როგორ უნდა მიეთვისებინათ ამ პროცესებიდან ეს ფული და ყველაფერზე წავიდნენ. თავდაცვის სამინისტრო აქედანაც აკეთებდა ცხადია, “ატკატებს” და ნაციონალურ ყულაბაში დებდა. საქართველო სისხლს, ტერიტორიებს გასცემდა და ამას ნაციონალები მწვანე დოლარებად იდებდნენ ჯიბეში. მეწველი ძროხასავით დაიყენეს საცოდავი ჩვენი ქვეყანა და წველიდნენ დოლარებს. მარტო ფორმის ჩაცმა ხომ არ არის ჯარისკაცი, არა?! ჩვენ ჯარს შინაგანადაც ვამზადებდით. ვასწავლიდით, რას ნიშნავდა სამშობლო და როგორ უნდა დაგვეცვა ის, მერე გაგვყავდა პოლიგონებზე საწვრთნელად. ვასწავლიდით თეორიულადაც და პრაქტიკულადაც, პირველ რიგში, საკუთარი ქვეყნის დაცვას, დღის, ღამის სროლებს, სიარულს. სამშობლოს რომ გაუჭირდებოდა იმ დროს უნდა გამოეყენებინათ ეს ყველაფერი, ამას ვდებდით მათ ფსიქოლოგიაში. ამათ კი ჯარის სწავლებიდან სიტყვა სამშობლო ამოიღეს. ჩვენს ჯარს ეროვნულ სიმღერებს ვამღერებდით და ამერიკულად გაწვრთნილი ჯარისთვის გადათარგმნეს ამერიკული სიმღერები. ჯარისკაცისგან დაგვიტოვეს ფიტული. ის აღარ იდგა სამშობლოს სადარაჯოზე. ავღანეთში რაც ხდება, იქ ბიჭები რომ იხოცებიან, ეს კიდევ ცალკე თემაა. ავღანეთში არიან ქართველი სამხედროები, რომლებიც არიან ყოფილი ნაციონალები და უნდა დაისაჯონ. ეს ხალხი ჯერ ზონდერებს ამზადებდა აქ, მერე სააკაშვილმა იქ ჩაიყვანა და დანიშნა ბრიგადების ხელმძღვანელებად. ბაზა საომარ ზონაში ისეთ ადგილებზე უნდა განალაგო, რომ ირგვლივ ყველაფერს აკონტროლებდე, ამათი ბაზა კი დგას გზის პირას. ამბობენ, თითქოს სამი დამცავი შემოღობვა ჰქონდა ბაზას, ასეთი ბაზის აფეთქება მოხდა და სამივე შემოღობა დაინგრაო. ეს არის გამორიცხული. ჭურვი რომ ამოქმედდება და პირველ შემოღობვას დაანგრევს, მეორეზე მას არანაირი ეფექტის მოხდენა არ შეუძლია და ესენი ვის ატყუებენ?! აქ იყო ყველაფერი მიშვებული და უსაფრთხოების ზომები იყო ნული. რამდენი სააკაშვილი იქ ჩავიდა და შეხვდა აქედან მის მიერ გაგზავნილ ოფიცრებს, ამას მოჰყვა მსხვერპლი. ამის დასკვნებსაც დაგიდებთ, რა ბრალი მიუძღვის სააკაშვილსა და მის ხალხს ამ ბიჭების დახოცვაში. მეცოდებიან იქ მყოფი ბიჭები ამათ ხელში. იმ სამხედრო დანაშაულების, რაც იქ ხდება, აღმოფხვრა ძალიან ადვილია, უნდა გამკაცრდეს უსაფრთხოების ზომები, მაგრამ შეგნებულად არ აკეთებენ, რადგან ეს მდგომარეობა მათ ძალიან სჭირდებათ, ყველაფერი ახალ ხელისუფლებას რომ დააბრალონ. იმიტომ მიუშვეს იქ ხელოვნურად პროცესები. სულ ვამბობ, ახალმა ხელისუფლებამ დროულად უნდა გადადგას ქმედითი ნაბიჯები და ეს ადამიანები ჩამოაცილოს თანამდებობებს. სანამ “ნაციონალური მოძრაობის” მხარდამჭერები იქნებიან თავდაცვის სამინისტროში და წამყვან სტრუქტურებში, ასეთი პრობლემები სულ გვექნება.